《雨中有怀》
宋代·周行己

世态纷戢戢，客愁亦不尽。坐窗木榻穿，百慨逢一哂。

触眼败人意，喜事日益泯。小暑三日热，重我忧躁疢。

崇朝一雨洗，意气觉清紧。焚香强起坐，曲肱听鸣蚓。

出门复有观，物色相蠢蠕。危芳堕檐牙，水螾上阶楯。

失势蛛坠网，得时朽蒸菌。矜飞啄泥燕，戢翼翔云隼。

此理复谁论，中肠纷结缜。怀我平生好，意得如合吻。

欧段屈薄宦，有如骥服靷。兖李困诸生，豪气浮海蜃。

华李本达识，磊落忘畦畛。忼慨任关西，开口见肝肾。

高蹈潘逸士，未能趋县尹。小王颇清修，对策如射埻。

复有孙夫子，未许连车轸。聚散各异处，单车谢推引。

言笑谁与欢，思逝如抽笋。作诗当晤言，为我发大辴。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。